Hou jou kinders veilig - Jou Gesin | Solidariteit WêreldJou Gesin | Solidariteit Wêreld
Tuis › Artikels › Hou jou kinders veilig
Hou jou kinders veilig
Woensdag | 07 Februarie | 2018
Deur Karen van der Berg
Angswekkende boodskappe en video's word gereeld op Whats App en Facebook aangestuur om te wys hoe maklik dit is vir vreemdelinge om geselsies met kinders aan te knoop en hulle selfs van 'n toesighouer weg te lok.
Wêreldwyd word daar jaarliks baie kinders ontvoer en Suid-Afrika is nie 'n uitsondering nie. Hoewel ouers nie snags daaroor hoef wakker te lê nie, is dit tog baie raadsaam om te weet hoe om jou kinders ten alle tye veilig te hou, by die huis en in openbare plekke.
Dr Aaron Tabor, 'n Amerikaanse kenner in mensehandel, het die volgende drie lewensbelangrike wenke saamgestel vir ouers om hulle kinders veilig te hou:
Wat jy as ouer of toesighouer altyd moet weet:
Ouers of toesighouers moet ten alle tye weet waar hulle kinders is. Leer ook jou kinders van so vroeg moontlik af wat haar naam en van is, en wat julle adres en telefoonnommer is. Leer ook vir jou kind 'n paar noodnommers wat sy uit haar kop uit moet ken en maak seker jou kind weet hoe om te bel.
Ouers moet ook nooit en onder geen omstandighede hulle kinders alleen in 'n kar los nie. Vestig ook 'n baie streng roetine van wie en hoe 'n kind by die skool afgelaai en opgetel word en moenie daarvan afwyk nie. Dit is belangrik dat jou kind weet wie hom kom oplaai en aflaai. Dit geld ook vir wanneer hulle iewers anders heen gaan of by iemand gaan kuier.
Leer ook vir jou kind 'n kodewoord wat net julle gesin ken. Indien iemand vreemd ooit jou kind nader en 'n saamrygeleentheid aanbied, moet jou kind die kodewoord vra. Indien die persoon nie die kodewoord ken nie, mag jou kind nie saamry nie, ook al ken sy die mense.
Luister baie mooi wanneer jou kind jou vertel van iemand wat hulle ontmoet het toe jy nie teenwoordig was nie en let op wat die omstandighede van die ontmoeting was.
Neem ook gereeld foto's van jou kind en wees bewus van geboortemerke of vlekkies wat jou kind uniek maak.
Wat jou kind altyd moet weet:
Jou kind mag nooit die huis sonder toestemming verlaat nie. Klein kinders moet altyd in 'n veilige gebied onder toesig van 'n verantwoordelike volwassene speel.
Jou kinders moet nooit kortpaadjies neem of deur verlate plekke stap nie; dit is baie veiliger om in groot groepe te stap.
Geen inligting oor julle adres, telefoonnommers of inligting dat die kinders alleen by die huis is, mag ooit aan iemand oor die telefoon oorgedra word nie.
Kinders moet so hard as moontlik skree en 'n geraas maak indien enige vreemdeling hulle probeer gryp of aan hulle vat op 'n manier wat hulle ongemaklik laat voel, of hulle 'n saamrygeleentheid aanbied.
Wat alle kinderoppassers moet weet:
Daar moet altyd 'n nommer of nommers beskikbaar wees waar die ouers of wettige voogde in die hande gekry kan word. Die ouers moet altyd seker wees hulle is bereikbaar en die selfoon is gelaai.
Die kinderoppasser mag nooit 'n vreemde persoon in die huis toelaat nie, selfs nie iemand wat iets kom aflewer of moet kom herstel nie, behalwe as dit vooraf gereël is.
Dit is altyd 'n goeie idee om kameras te installeer sodat jy kan weet waarmee jou kinders besig is en kan seker maak hulle is altyd veilig.
Los altyd nommers van iemand wat in nood baie vinnig bereik kan word, soos die bure, die plaaslike polisie of nooddienste.